CELEX: 32013D0795
Language: lv
Date: 2013-12-19 00:00:00
Title: 2013/795/ES: Komisijas Īstenošanas lēmums ( 2013. gada 19. decembris ) par Apvienotās Karalistes paziņojumu attiecībā uz pasākumiem, kurus tā plāno pieņemt saskaņā ar Eiropas Parlamenta un Padomes Direktīvas 2009/45/EK par pasažieru kuģu drošības noteikumiem un standartiem 9. panta 2. un 3. punktu (izziņots ar dokumenta numuru C(2013) 9225)  Dokuments attiecas uz EEZ

21.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 349/107
            
         KOMISIJAS ĪSTENOŠANAS LĒMUMS
   (2013. gada 19. decembris)
   par Apvienotās Karalistes paziņojumu attiecībā uz pasākumiem, kurus tā plāno pieņemt saskaņā ar Eiropas Parlamenta un Padomes Direktīvas 2009/45/EK par pasažieru kuģu drošības noteikumiem un standartiem 9. panta 2. un 3. punktu
   (izziņots ar dokumenta numuru C(2013) 9225)
   (Autentisks ir tikai teksts angļu valodā)
   (Dokuments attiecas uz EEZ)
   (2013/795/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 6. maija Direktīvu 2009/45/EK par pasažieru kuģu drošības noteikumiem un standartiem (1) un jo īpaši tās 9. panta 4. punktu,
   tā kā:
   
               (1)
            
            
               Direktīvā 2009/45/EK ir noteiktas vienādas drošības prasības jebkuras valsts pasažieru kuģiem, kuri veic vietējos reisus.
            
         
               (2)
            
            
               Saskaņā ar minētās direktīvas 9. panta 2. punktu dalībvalstis var pieņemt pasākumus, kas pieļauj ekvivalentus direktīvas I pielikumā ietvertajiem noteikumiem, ar nosacījumu, ka šādi ekvivalenti ir vismaz tikpat iedarbīgi kā minētie noteikumi, un saskaņā ar 9. panta 4. punktā paredzēto procedūru.
            
         
               (3)
            
            
               Saskaņā ar minētās direktīvas 9. panta 3. punktu dalībvalstis var pieņemt pasākumus, lai atbrīvotu kuģus no dažām minētās direktīvas īpašajām prasībām, ar nosacījumu, ka drošības līmenis netiek pazemināts, un ievērojot 9. panta 4. punktā paredzēto procedūru.
            
         
               (4)
            
            
               Direktīvas 9. panta 4. punktā noteikts, ka dalībvalsts, kas izmanto 9. panta 2. un 3. punkta noteikumus, paziņo Komisijai par pasākumiem, ko tā plāno pieņemt, tostarp konkrētus datus tiktāl, ciktāl tas vajadzīgs, lai apliecinātu atbilstoša drošības līmeņa uzturēšanu. Ja sešos mēnešos no paziņojuma sniegšanas dienas saskaņā ar 11. panta 2. punktā minēto procedūru tiek nolemts, ka pasākumi nav pamatoti, attiecīgajai dalībvalstij prasa grozīt vai nepieņemt ierosinātos pasākumus.
            
         
               (5)
            
            
               Apvienotā Karaliste saskaņā ar Direktīvas 2009/45/EK 9. panta 2. un 3. punktu 2011. gada 17. februārī Komisijai nosūtīja sākotnējo paziņojumu par atvieglojumu un ekvivalentu valsts pasākumu saistībā ar direktīvas prasībām iekšzemes pasažieru kuģiem. Komisija 2011. gada 25. martā lūdza sniegt papildu tehniskos datus un skaidrojumus par Apvienotās Karalistes priekšlikumu.
            
         
               (6)
            
            
               Apvienotā Karaliste saskaņā ar Direktīvas 2009/45/EK 9. panta 2. un 3. punktu 2013. gada 19. martā atkārtoti iesniedza paziņojumu par valsts pasākumu, ar ko piešķirts divdesmit viens ekvivalents un atvieglojums. Ar šo paziņojumu tika aizstāts 2011. gada 17. februārī nosūtītais paziņojums, un tajā galvenokārt apskatītas tehniskās un ar darbību saistītās alternatīvas direktīvas prasībām, kuras attiecas uz to mazo pasažieru kuģu īpašajām vajadzībām, kas veic reisus Apvienotās Karalistes piekrastē.
            
         
               (7)
            
            
               Komisija 2013. gada 12. jūnijā lūdza sniegt turpmāku informāciju un skaidrojumu par atvieglojumu un ekvivalentu pieprasījumu. Komisija norādīja, ka direktīvas 9. panta 4. punktā noteiktais sešu mēnešu periods, sākot no sākotnējā paziņojuma saņemšanas, tika apturēts, līdz tiks pilnībā saņemta analīzes pabeigšanai nepieciešamā informācija. Apvienotā Karaliste atbildēja 2013. gada 13. jūlijā. 2013. gada 23. septembrī notika Komisijas, Eiropas Jūras drošības aģentūras (EMSA) un Apvienotās Karalistes valsts iestāžu pārstāvju sanāksme, lai vēl sīkāk izpētītu šo sarežģīto paziņojumu.
            
         
               (8)
            
            
               Līdz 2013. gada 1. oktobrim Apvienotā Karaliste bija nolēmusi atsaukt vienpadsmit no sākotnējiem atvieglojumiem/ekvivalentiem. Apvienotā Karaliste arī aktualizēja atlikušos atvieglojumus/ekvivalentus un sniedza skaidrojumu par ar darbību saistītajiem nosacījumiem, ja tiktu piemēroti pieprasītie atvieglojumi.
            
         
               (9)
            
            
               Komisija uzskata, ka deviņi no pieprasītajiem atvieglojumiem/ekvivalentiem ir pamatoti un Direktīvas 2009/45/EK 11. panta 2. punktā noteiktā procedūra nav jāpiemēro.
            
         
               (10)
            
            
               Atlikušais pieprasījums attiecas uz Direktīvas 2009/45/EK I pielikuma III/2.1. noteikuma prasību par rezerves glābšanas plostu nodrošināšanu. Šajā pasākumā ir iekļauts priekšlikums par atvieglojumu un ekvivalentu. Apvienotā Karaliste lūdz no III/2.1. noteikumā norādītās prasības atbrīvot C un D klases kuģus, kuru garums nepārsniedz 24 metrus un kuri veic reisus vienīgi labvēlīgos laikapstākļos, pa dienu un vasarā, un kuri pārvadā ne vairāk kā 130 personu. Apvienotā Karaliste minētajam noteikumam ierosina ekvivalentu – uz šādiem pasažieru kuģiem ar glābšanas plostiem nodrošināt pilnīgi visas personas, kuras atrodas uz klāja, bet ar peldierīcēm – 20 % personu.
            
         
               (11)
            
            
               Komisija uzskata, ka šis atlikušais pieprasījums atbrīvot C un D klases kuģus, kuru garums nepārsniedz 24 metrus, no Direktīvas 2009/45/EK I pielikuma III/2.1. noteikuma par rezerves glābšanas plostu nodrošināšanu nav akceptējams. Apvienotā Karaliste nav pierādījusi, ka ierosinātie ar darbību saistītie nosacījumi nepazemina to kuģu drošības līmeni, kuri veic reisus vienīgi labvēlīgos laikapstākļos, pa dienu un vasarā. Turklāt Apvienotā Karaliste nav pierādījusi, ka nepietiekams glābšanas plostu skaits radīs nelielu risku, un ierosinātais ekvivalentais pasākums par peldierīču nodrošināšanu 20 % personu, kuras atrodas uz klāja, nav pieņemams, jo tas netieši norāda uz to, ka personas, kuras tās izmantos, atradīsies ūdenī. Dažās šā pasākuma aptvertajās zonās jūras ūdens temperatūra vasaras laikā var būt ļoti zema, dažos gadījumos sasniedzot 5 °C.
            
         
               (12)
            
            
               Tādēļ Komisija uzskata, ka plānotie pasākumi attiecībā uz Direktīvas 2009/45/EK I pielikuma III/2.1. noteikumu nav pamatoti.
            
         
               (13)
            
            
               Šajā lēmumā paredzētais pasākums ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
            
         IR PIEŅĒMUSI ŠO LĒMUMU.
   1. pants
   Apvienotajai Karalistei tiek prasīts nepieņemt plānoto atvieglojumu saistībā ar Direktīvas 2009/45/EK I pielikuma III/2.1. noteikumu par rezerves glābšanas plostu nodrošināšanu attiecībā uz C un D klases kuģiem, kuru garums nepārsniedz 24 metrus, un saistībā ar minētajiem kuģiem ierosināto ekvivalentu par pilnīgi visu personu, kuras atrodas uz klāja, nodrošināšanu ar glābšanas plostiem, bet 20 % personu – ar peldierīcēm.
   2. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2013. gada 19. decembrī
      
         
            Komisijas vārdā –
         
            priekšsēdētāja vietnieks
         
         Siim KALLAS
      
   
   
      (1)  OV L 163, 25.6.2009., 1. lpp.